Čaplovič, Dušan, minister školstva, vedy, výskumu a športu SR (2013-06-20):
Ja by som si dovolil pár naozaj vysvetľujúcich faktov, lebo sa tu pletú hrušky s jablkami. Po prvé, veľmi dobre viete, že tento návrh novely zákona predkladá Úrad vlády a na výboroch ho predkladal vedúci Úradu vlády. A keďže vedúci Úradu vlády v zmysle rokovacieho poriadku nemôže predkladať v pléne, tak niekto z ministrov tento návrh novely zákona musel predložiť. A v tom som mal najbližšie ja, tak tento návrh, ktorý pripravovala legislatívna skupina na Úrade vlády a legislatívny odbor, som takýmto spôsobom aj predložil. Po druhé, čo je veľmi dôležité povedať, že, že som neodpovedal. No ja som nemohol odpovedať na prvom čítaní na úvahy, ktoré boli povedané. Ale každý poslanec mal právo ísť na výbory, či už ústavnoprávny, pre financie a rozpočet alebo na výbor pre vzdelanie, vedu, mládež a šport, na gesčný, a predložiť pozmeňovacie návrhy. Predložiť svoje pripomienky, ktoré tam mohli byť buď schválené, alebo neboli schválené. Existuje istá legislatívna postupnosť a túto legislatívnu postupnosť by páni poslanci mali vedieť. Nemôžem reagovať na to, čo sa povie vo voľnej diskusii. Budem reagovať na interpeláciu, ktorú dostanem, písomnú alebo ústnu, tuná v parlamente. Alebo na konkrétne veci, ktoré budú samozrejme predložené, ako to hovorí legislatívny poriadok v Národnej rade. Musíme to dodržiavať. A preto si myslím, že pán Mikloško sa veľmi mýlil, že takýmto spôsobom postupoval. Mohol kľudne prísť na výbor a na výbore, či už v gesčnom alebo ďalších výboroch predložiť pozmeňovacie návrhy, ktoré, o ktorých chcel, alebo o ktorých sme mohli dneska v pléne Národnej rady diskutovať. Transparentnosť, netransparentnosť. Po prvé, pri ministerstve školstva funguje rada štátnej reprezentácie, kde sú zastúpené tie najdôležitejšie, samozrejme, zväzy, najdôležitejšie organizácie. Sú tam zástupcovia tak aj pre malé športy, takzvané malé športy, ale sú tam samozrejme aj veľké športové organizácie, olympijský výbor, paraolympijský výbor a ďalší zástupcovia Fakulty telesnej výchovy a športu, dekanát a ďalší ľudia, ktorí majú čo do tejto oblasti povedať. KPMG nám urobilo... Prečítajte si, čo napísalo KPMG! Asi, dúfam, že to máte k dispozícii. To je verejne prístupné na www., olympijský výbor si to vyžiadal, financovanie športu a jej analýzu, aká je. Tridsaťtri miliónov eur ide z rezortu školstva. Ďalšie idú na armádny a policajný šport z rezortu vnútra a z rezortu obrany. A 124 miliónov eur ide ročne zo samosprávy do športu obcí, miest a regionálnej samosprávy. A tam sa nám často strácajú peniaze, o ktorých nevieme, pretože neprechádzajú tým, by som povedal, legitímnym presunom tých finančných zdrojov. Stodvadsaťštyri miliónov eur ide zo samosprávy na šport. Viete veľmi dobre a pán Érsek to veľmi dobre vie, lebo chodieva do haly Elán a vie, že tam máme Národné športové centrum... (Reakcia z pléna.) Prosím? Mladosť, Mladosť a Elán je vedľa, to bola Mladosť. A v Národnom športovom centre sa sprístupnil informačný systém, kde dávajú všetky športové zväzy, ešte niektoré nám nedodali, a preto majú veľké problémy s financovaním, všetky celú databázu, kto športuje, ako športuje, aké sú kluby, aké je financovanie, akí sú rozhodcovia a tak ďalej a tak ďalej. A toto je myslím, že východisko, ktoré nám stransparentní posun finančných prostriedkov v tejto oblasti. A napokon, a to je veľmi dôležité, tieto zdroje, ktoré idú, pôjdu predovšetkým naozaj na podporu mládeže, regionálneho rozvoja v oblasti telesnej kultúry na našich školách a rôznych hrách, ktoré sa organizujú. No kto zorganizoval za posledné tri – štyri roky toľko regionálnych hier pre mládež, pre základné školy, ako sme to zorganizovali, ministerstvo v súčasnom období s Úradom vlády? Sedem regionálnych súťaží, od atletiky cez kolektívne športy, cez gymnastiku, cez plávanie, kde mali k tomu dispozičné možnosti. Mladí ľudia sa zúčastnili, niekde 1 700 mladých ľudí, desiatky a desiatky škôl základných, ktoré súťažili a dostávali ocenenia, ktoré im odovzdával buď pán Galis a keď som prišiel ja, tak som to odovzdával aj ja. A samozrejme toto chceme aj ďalej rozvíjať, pretože nám toto predovšetkým chýba. Nie je pravda, že mladí ľudia nechcú športovať, ale nie sú im vytvorené podmienky pre súťaženie. Pretože mladí ľudia, aj ktorí sú viacej obéznejší, radi si zasúťažia. A mali by ste vidieť na týchto súťažiacich mladých ľudí, aké dosahujú výsledky. Po ďalšie, florbal je teraz v súčasnosti najobľúbenejším mládežníckym športom v telocvičniach. A preto som sa rozhodol a robím to za posledný rok, že z havarijného fondu dávam predovšetkým z veľkej časti peniaze na havárie nielen telocviční, ale obnovy telocvičných priestorov vrátane ich vybavenia, aby sme mohli povedzme tieto telocvične skutočne v regiónoch v maximálnej miere využívať. Takže všetky tieto zdroje, ktoré idú, či už cez ministerstvo školstva, prechádzajú verejným, verejnou oponentúrou. O tom rozhodujú komisie, ktoré sú, nanominovaní ľudia. Ja o tom nerozhodujem. Ja dostávam len návrhy. A samozrejme sú vyhlásené výzvy a na tieto výzvy sa prihlasujú z celého Slovenska jednotlivé organizácie. Istá čiastka išla na Úrad vlády práve na podporu týchto mládežníckych aktivít. My by sme nikdy nemohli zorganizovať toľko podujatí pre základné a v súčasnosti už aj pre stredné školy v rámci športu, ako sa zorganizovali tohto roku, na jar tohto roku. Alebo v lete, v letných mesiacoch, keď už budem hovoriť jún, aj v letných mesiacoch tohto roku. Čiže to sú výsledky a to sú konkrétne výsledky, lebo učitelia tomu fandia, mladí ľudia sa tešia, rodičia sú nadšení a starostovia, zriaďovatelia základných škôl, veľmi tomu tak iste napomáhajú a vytvárajú všetky podmienky pre túto aktivitu. Takže tento návrh, ktorý tu je daný, je dobrý a samozrejme považujem ho za veľmi potrebný, aby sme vedeli práve v týchto oblastiach niektoré veci zafinancovať. A myslím si, že bude to transparentné, pretože to pôjde cez konkrétne výzvy na Úrade vlády. Po ďalšie; čo sa týka návrhu pána poslanca Mihála, ten ide nad rámec tohto zákona, preto neodporúčam poslancom, aby sa tento návrh pána Mihála prijal pri schvaľovaní, ako pozmeňujúci návrh pri schvaľovaní tejto novely zákona. Ďakujem vám veľmi pekne.